Vruntlike grote myt begheringhe alles gudes tovorn. Ersamen heren unde leven vrunde. Juwer wysheit beghere wy to wetende, dat hiir een was, Alff Burhoff genomet, nu wonafftich to Wyborch in Sweden. Des is uns to wetende worden, dat hee hiir bynnen Darbte gekofft hefft 6 tymmer vosse unde meent de to vorende to Revele unde vort van dar to Wyborch, umme de den Russen to vorkopende, dat doch jeghen desser stede ordinancie is. Bidde wy, leven heren, off de to Revele kome, dat gi dar des besten inne ramende willen wesen na udwisinghe des recesses. Unde dat sulve wart us erst to wetende, do hee alrede van hiir myt den vossen getoghen was; anders wolde wy na dem recesse darby gedaen hebben. Siid dem almechteghen Gode bevolen. Gescreven under unseme secrete an dem ersten sunavende na paschen. Borgermeistere unde raed to Darbte. Adress: Den ersamen etc. heren borgermeistere und ratmanne to Revele etc.